विभूति पार्क : मूर्तियां लगाने के लिए खड़े पेडस्टल से पाल को खतरा नहीं
फतहसागरकी पाल के सामने विभूति पार्क में मूर्तियां लगाने पेडस्टल (मूर्ति स्टैंड) खड़े करने से फतहसागर पाल को कोई खतरा नहीं है। आईआईटी रूड़की के एक्सपर्ट ने निगम को सौंपी जांच रिपोर्ट में यह जानकारी दी है। पेडस्टल खड़े करने पर पाल की सुरक्षा को लेकर सवाल उठने पर जोधपुर हाईकोर्ट के आदेश पर निगम ने रूड़की के एक्सपर्ट डॉ.सुधीर कुमार और प्रो.आर.अनाबल्लगन से मौका निरीक्षण करवाया था। एक्सपर्ट ने रिपोर्ट में बताया है कि पेडस्टल से पाल को कोई खतरा नहीं है। सीपेज लाइन सड़क से 16 मीटर से अधिक नीचे है। निगम आयुक्त सिद्धार्थ सिहाग ने बताया कि रूड़की की रिपोर्ट को हाईकोर्ट में पेश किया जाएगा। हालांकि जलसंसाधन विभाग की रिपोर्ट आनी बाकी है। गौरतलब है कि हाईकोर्ट ने रूड़की की रिपोर्ट आने तक विभूति पार्क में किसी भी प्रकार के नए निर्माण पर रोक लगा रखी है। एक्सपर्ट ने अपनी रिपोर्ट में कहा है कि पेडस्टल और मूर्ति लगाने से पहले फतहसागर के डाउन स्ट्रीम में बनी 9 मीटर ऊंची दीवार की पर्याप्त मजबूती की जांच आवश्यक है। यदि यह दीवार गिरती है तो पेडस्टल की सुरक्षा को खतरा होगा।
hin_Deva hin_Deva